《月华清 与朱西畯夜话》
清代·龚翔麟

粉莉销香，娟筠淡影，秋灯漫剪红豆。如此凉宵，恰好把君风袖。

卸征帽、对下麡床，埽陨叶、安排茶臼。非旧。讶朱服诗腰，者番吟瘦。

池上屋山曾住，正玉绣毬圆，水芙蓉皱。绣𩍐芦鞭，催折落星墩柳。

算双岁、梦雨飘零，吹一缕、歌云难透。携手。向花阶月地，认来真否。

作者简介：龚翔麟（1658—1733）清代藏书家、文学家。字天石，号蘅圃，又号稼村，晚号田居，浙江仁和（今杭州）人。康熙二十年中顺天乡试乙榜。由工部主事累迁御史，有直声，致仕归。工词，与朱彝尊等合称浙西六家，著有《田居诗稿》、《红藕庄词》。